Mans wonderbaarlik gered wat in myn vasval(Foto: BNN Suit-Korea via @gchahal/Twitter) Twee myners van Suid-Korea, wat meer as nege dae lank in ŉ sinkmyn was nadat hulle vasgeval het, het wonderbaarlik lewend uitgestap. Die twee mans was in ŉ vertikale skag van ongeveer 190 meter ondergrond vasgekeer ná die sinkmyn op 26 Oktober in Bonghwa in die ooste van die land ingeval het. Die twee mans, onderskeidelik 56 en 62 jaar oud, het Vrydag saam met reddingswerkers uit die myn gestap kom. Hulle is in ŉ stabiele toestand, sê owerhede. Die mans moes vermoedelik vuur maak en ŉ tent uit ŉ plastiekseil vorm om warm te bly. “Hulle het slegs kitskoffiepoeier by hulle gehad en het dit as ŉ ete gebruik,” het Lim Yoon-sook, ŉ beampte in die brandweer, gesê. “Hulle het ook enige druppel water wat in die skag gedrup het, gedrink.” Die families was oorstelp van vreugde en sê hulle kan die goeie nuus byna nie glo nie. “Ek het net geskree, ‘Pappa!’” sê Park Geun-hyeong, seun van een van die oorlewendes oor die oomblik toe hy met sy pa herenig is. “Ek het vir hom gesê hy is nou beroemd.” ŉ Vrou met die van Lim, ŉ familielid van die ander oorlewende, sê haar oom het bly vra wie sy is, want hy het oogklappe gedra ná hy dae lank in die donkerte was. Hy het gelag toe hy haar uiteindelik herken. “Dit voel onwerklik,” het sy bygevoeg. Die nuus kom te midde van ŉ periode van nasionale rou in Suid-Korea ná meer as 150 mense dood is in ŉ stormloop in Seoel verlede week. Pres. Yoon Suk-yeol het Saterdag gesê die mans se terugkeer “is werklik wonderbaarlik”. Hy het die mans en die reddingswerkers bedank. JUST IN: #BNNSouthKorea Reports. Officials said on Saturday that, two South Korean miners who were trapped inside a collapsed zinc mine in the north-eastern county of Bonghwa walked out alive after nine days on Friday. #Bonghwa #SouthKorea #Accident pic.twitter.com/4IgjYYAdzq — Gurbaksh Singh Chahal (@gchahal) November 5, 2022